
Toko 1



			
Ny Zava-drehetra dia Miankina amin’ny Fitarihana



			Fa, indro, Jehovah, Tompon’ny maro, Manaisotra amin’i Jerosalema sy Joda izay andry sy tohana rehetra: Dia ny mofo sy ny rano rehetra, izay tohan’aina, Ny lehilahy mahery sy ny mpiady, Ny mpitsara sy ny mpaminany, Ny mpanao fankatovana sy ny loholona, Ny mpifehy ny dimam-polo sy ny manan-kaja, Ny mpanolo-tsaina sy ny mahay zavatra Ary ny mahay ny fiboeriboeriky ny mpanao ody. Ary hanendry ankizilahy madinika ho lehibeny Aho, Ary ny haitraitran-jaza no hanapaka azy. Ary hifanipaka izy samy iray firenena, Dia samy ny namany avy sy ny akaiky azy avy; Ny tovolahy hirehareha amin’ny anti-panahy, Ary ny tsy manan-daza amin’ny manan-daza. Raha misy olona angatahin’ny rahalahiny ao an-tranon-drainy ka ataony hoe: Hianao no manana lamba, koa aoka ho mpanapaka anay, Ary aoka ity faharavana ity ho raharahanao, Dia namaly izy amin’izany andro izany hoe: Tsy mety ho dokotera aho, Fa ao an-tranoko tsy misy hanina na lamba; Koa tsy azonareo hatao mpanapaka ny olona aho. Ny amin’ny oloko, dia zaza no mampahory azy, Ary ireo vehivavy no manapaka azy. Ry oloko ô, ny mpitarika anao no mampivily anao Sady mandrava ny làlana alehanao.

			Isaia 3:1-7,12

			Iza no Miankina amin’ny Fitarihana?

			1. Miankina amin’ny Fitarihana azy ny Fiangonana.

			Ao amin’ny fiangonana, ny tsy fahampian’ny fitarihana marina dia miteraka fiparitahan’ny ota sy ny mpanao ratsy ary koa mpitarika sandoka. Ny tsy fahampian’ny mpitarika tena izy ao amin’ny fiangonana dia mahatonga ny olona ho hanary ny fanahiny, ho faty sy ho lasa any amin’ny Helo.Ahoana no mahatonga izany? Ny tena mpitarika ao amin’ny fiangonana dia hitarika ny mpiangona hamonjy fanahy sy hanao asana misionera.Na rahoviana na rahoviana ny fiangonana nijanona tsy niahy ny fanahy very na maty dia nisoko moramora sy nahazo vahana ny fivavahan-diso sy ny finoana hafa.

			Ny vatana tsy misy lohany dia tsy vatana. Ny fiangonana tsy misy mpitarika marina dia tena mampalahelo!Ny firenena tsy misy tena mpitarika dia voahozona! Raha ny marina, misondrotra na mianjera ny firenena dia noho ny mpitondra azy.

			Ny ankamaroan’ny toe-draharaha ratsy rehetra ao am-piangonana dia noho ny tsy fampian’ny fomba fitarihana tsara. Ny fisarahan’ny fiangonana sy ny tantara mahamenatra matetika dia vokatry ny tsy fisian’ny fitarihana matanjaka. Ao anatin’iry Soratra Masina ambony iry dia miteny Andriamanitra ny fomba hanozonana ny tany amin’ny fakàny ny mpitarika. Misondrotra na mianjera ny fiangonana dia noho ny fomba fitarihana. Amin’ny alalan’ny fitarihana tsara sy matanjaka, dia hitombo ho fiangonana goavana ny fiangonana. Amin’ny alalan’ny fitarihana malemy dia tsy ho aiza akory ny fiangonana na dia voahosotra be aza ny pastera. Indraindray ianao angamba mahita mpanompon’Andriamanitra voahosotra izay ratsy ny fahaizany mitarika. Matetika mikorontana ny fitarihany noho ny tsy fahaizany mitarika.

			Ny fitarihana dia fahaizana. Taranja fianatra eto amin’izao tontolo io, izay ilain’ny mpanompon’ny filazantsara ho hay.Ny fahaizana manoratra sy mamaky dia tsy zava-panahy; fahaizan’izao tontolo izao io izay mila ianarana. Raha tsy misy io fahaizana io dia tsy ho aiza mihintsy ianao eto amin’izao tontolo izao. Mitovy amin’izany ny fitarihana! Raha tsy misy fahalalana sy fahaizana mitarika dia tsy lasa mankaiza ny asa fanompoanao. 

			2.	Ny firenena tsirairay avy dia miankina amin’ny fitarihana azy.

			Amin’io Soratra Masina io Andriamanitra dia milaza mialoha ny fitsarana an’i Isiraely sy Joda. Efa nanapa-kevitraAndriamanitra ny hanasazy sy handrava ireo firenena ireo. Ahoana no fomba hanaovany izany? Io andini-tSoratra Masina io dia manazava izany.

			Taona marao lasa izay dia nanontany namana iray aho hoe iza no ho fidiany amin’ny fifidianana hoavy. Nihaotra kely izy, dia notohizako ihany ny fanontaniako. Nanontany aho hoe, “Hifidy ny Filoha X ve ianao?”

			Teo dia hoy izy, “Raha afaka mifidy ny iray amin’ny zanakao izay efa-taona aho,i Davida sy Filoha X aho dia tena mazava fa aleoko mifidy ny zanakao izay efa-taona!”

			Notohizany ihany hoe, “ Aleoko mifidy osilahy ho filohantsika toy izay iny olona iny.”

			Mazava fa na ny zanakolahy na ny osilahy dia tsy afaka ny hanampy loatra ny firenenay.  Ny fananana filoha ankizy na zaza, na osilahy araka ny nolazain’ity olona  ity, dia hita ho azy fa ozona. Inona no ho vokatry ny fananana mpitarika tsy mendrika sy tsy vonona toy izany? Manana valiny ny Baiboly.

			“Ary hifanipaka izy samy iray firenena, Dia samy ny namany avy sy ny akaiky azy avy; Ny tovolahy hirehareha amin’ny anti-panahy, Ary ny tsy manan-daza amin’ny manan-daza.” (Isaia 3:5).

			Tsy efa nahita io sary io ve ianao any ho any – fangejana, tsy fahamarinana, henatra sy fitomboan’ny faharatsiana amin’ny karazany maro? Inona no nahatonga ny fikomiana aty Afrika, sy tanora an’arivony izay miaina anaty ny kolon-tsain’ny zava-mahadomelina any Eoropa sy Amerika? Any amin’ny firenena izay zara raha misy fitarihana na manana fitarihana ratsy, dia hitanao ny fiakaran’ny fanonganam-panjakana, fikomiana sy fitiavana ady.

			3. Ny fiaraha-monina dia miankina amin’ny fitarihana azy.

			Saiky hoesorin’Andriamanitra daholo izay rehetra karazana fitarihana eo amin’ny fiaraha-monina. Saiky tavela tsy misy mpitarika ny fiaraha-monina. Andriamanitra, Ilay Tsitoha mahalala tsara ny fomba fitarihana: Tsy misy mpitarika, tsy misy fandrosoana! Tsy misy mpitarika, tsy misy fivelarana! Tsy misy mpitarika, tsy misy fitahiana! Fantatr’Andriamanitra fa hianjera anaty fitsarana ny fiaraha-monina raha esoriny tsy ho eo aminy ny mpitarika. Satria ny zava-drehetra dia miakatra na mianjera noho ny fitarihana.

			Andriamanitra Tsitoha dia nandefa ny iray amin’ireo sazy ratsy indrindra izay mety hahazo ny olona, firenena na fikambanana.  Dia ny tsy misy mpitarika. Raha mijery akaiky ity Soratra Masina ity ianao, dia ho hitanao fa nilaza mialoha Andriamanitra fa hanaisotra ny karazana mpitarika teo amin’ny fiaraha-monina Izy.

			Jehovah … Manaisotra … Ny lehilahy mahery sy ny mpiady, Ny mpitsara sy ny mpaminany, Ny mpanao fankatovana sy ny loholona, Ny mpifehy ny dimam-polo sy ny manan-kaja, Ny mpanolo-tsaina.

			Raha mandinika akaiky ity lisitra ity ianao dia amin-tahotra no hahatsapanao fa tavela tsy hisy olona afaka mitarika azy mihintsy ny mponina. Esorina ny pastera. Esorina ny mpanao politika. Esorina ny zokiolona. Esorina ny olon-kendry. Esorina teo amin’ny fiaraha-monina daholo izy. Io no antsoiko hoe fiaraha-monina tsy misy lohany. 

			4. 	Ny fianakaviana tsirairay avy dia miankina amin’ny fitarihana.

			Mihamanan-karena na mihamahantra ny fianakaviana noho ny fitarihan’ny ray. Iray amin’ny fitsarana henjana indrindra ataon’Andriamanitra dia ny fanesorana  ny karazana mpitarika rehetra. Araka ny fantatrao dia tsy tian’ny natiora ny fahabangana.  Ary eo amin’ny toeran’ny tena mpitarika dia nanomana ny fiakaran’ny mpitarika sandoka Andriamanitra hanolony azy.

			Ary hanendry ankizilahy madinika ho lehibeny Aho, Ary ny haitraitran-jaza no hanapaka azy.

			Raha tokony ho ny ray no handray ny fitarihana, dia ny ankizy sy ny zaza no tsy maintsy hitarika ny làlana. Ireny ankizy ireny dia manambara fa mpitarika tsy mahay sy tsy misy ilaina azy izy. Mazava fa ny zaza dia tsy mahafehy ny kibony, vao mainka fa mifehy firenena.

			5. Ny kaontinanta dia miankina amin’ny fitarihana azy.

			Ny resaka ifanaovako amin’ny namana matetika dia momba ny kaontinanta Afrikana. Gaga foana aho mahita ny tsy fandrosoana sy ny haben’ny fahantrana aty Afrika. Manontany tena aho hoe, “ Inona mihintsy ary ity? Tsy mahay manamboatra ny làlantsika ve isika? Nahoana isika no miandry orin’asa vahiny hanao làlana sy lava-piringy ho antsika?” Tsy mahazatra ny mandeha any amin’ ny firenena eoropeana ka mahita orin’asa vahiny manao làlana na lava-piringy any. Nahoana koa no be ny fahoriana sy aretina any amin’ny firenena an-dàlam-pandrosoana?

			Be ery ny teôria niezaka nanazava ny toe-draharahan’ny firenena mahantra sy miovaova. Misy milaza fa voahozona ny mainty. Misy indray miteny hoe tsy misy demokrasy any. Misy mihintsy aza mieritreritra fa voahozona ny kaontinanta afrikana manontolo. Izaho mino fa ny antony lehibe voalohany mahatonga ny toe-draharaha mahantra dia ny tsy fahampian’ny mpitarika tsara.

			Na oviana na oviana no misy mpitarika tsara, ho  hitanao fa be ny fandrosoana sy ny harena. Ny tsy fisian’ny mpitarika dia hita endrika amin’ny tontolo roa. Ho hitanao ny tsy fisian’ny mpitarika eo amin’izao tontolo izao. Hitanao koa ny tsy fisian’ny  mpitarika eo amin’ny ara-panahy na ny tontolon’ny fiangonana. Any amin’izay ahitanao tsy fahampian’ny fitarihana any amin’ny tontolon’ny fiangonana, dia hahita ianao ny tsy fisian’ny fandrosoan’ny asa, fahantrana, tsy fampian’ny fampianarana sy fahalalana, ary misy fiparitahan’ny ota.

			Mila mpitarika ny sehatra rehetra eo amin’ny fiainana. Mila mpitarika marina eo amin’ny sehatr’ izao tontolo izao.Tena mila mpitarika eo amin’ny sehatra ara-piangonana. Mivavaka aho mba hatsangan’Andriamanitra ianao sy ny maro hafa ho mpitarika marina amin’ny fotoan’andronao! Tena marina fa miankina amin’ ny fitarihana ny zavatra rehetra!




		


		
			
Toko 2



			
Manapaha Hevitra ho Tonga Anisan’ireo Mpitarika Tsara Vitsivitsy Eran-tany



			Raha mino ianao fa nantsoina ho amin’ny asa fanompoana, dia nantsoina ianao izany ho an’ny asa fitarihana. Izany no maha-zava-dehibe ity boky ity; mba ho mpitarika mahay ho an’i Jesosy Kristy ianao. Nanoratra ho an’i Timoty i Paoly ary niteny azy hanao zavatra vitsivitsy mba hahatonga azy ho mpitarika tsara. Misy mpitarika tsara ary misy koa mpitarika ratsy. Manapaha hevitra mba ho mpitarika tsara!

			…mba ho mpanompo tsaran’i Jesosy Kristy ianao…

									1 Timoty 4:6

			Raha- te-hahomby ao amin’ny asa fanompoana ianao, dia mila mianatra asa fitarihana. Isaky ny mankany amin’ny fivarotam-boky aho dia eo amin’ny faritra misy boky momba ny asa fitarihana foana aho no voasarika. Namaky boky marobe momba ny asa fitarihana aho. Efa nianatra io lohateny tena mafonja io aho. Te-ho mpitarika tsara aho. Ny zavatra tsara tsy mianjera fotsiny aminao toy ny manga masaka avy eny ambony hazo. Tsy maintsy mianatra sy mikaroka izay zavatra rehetra mila ianarana misy eo ianao.

			Mazava ho azy fa tsy dia be ny mpitarika tsara. Raha be mantsy  izy ireny, dia tsy ho sarotra amiko sy aminao ny manondro azy ireny avy hatrany. Mino aho fa maro ny antony mahavitsy ny mpitarika miavaka, fa handeha hojerena hoe nahoana no tsy te-hitarika ny olona voalohany indrindra.

			Reseo ny Sakana mba Ahatongavana Mpitarika

			1. 	Reseo ny tsy fahafantarana ny antsonao hitarika.

			Tsy mahalala izy satria tsy nisy niteny azy izany! Tsy fantany akory fa manana ny fahaiza-mitarika izy. Misy ny olona mihevitra fa vitsy ihany ny olona  nateraka hitarika. Tsy mino aho fa misy olona natao mpitarika hatrany am-bohoka. Mino aho fa marobe ny olona no manana fahaizana mitarika fa tsy vonona ny handoha ny saran’ny fahatongavana ho mpitarika izy.

			Fa izay farany no ho  voalohany, ary izay voalohany no ho farany: maro no antsoina fa vitsy no fidiana

								Matio 20: 16

			Fa maro no antsoina fa vitsy no fidiana

								Matio 22: 14

			Mampianatra antsika ny Baiboly fa maro no antsoina hanompo. Na iza na iza manaiky ny ho an’ny fanompoan’i Jesosy Kristy dia natao ho mpitarika ho azy. Ny mpanompon’ny filazantsara dia mila mampiseho famendrehana sy fahaizanaamin’ny fitarihana amin’ny fotoana rehetra.

			Raha nantsoina ho amin’ny Asany ianao, dia nantsoina ho mpitarika ianao izany. Tsy azonao ialana io!

			2.	Reseo ny fiapangana izay mety manakana anao tsy ho tonga mpitarika.

			Ny mpitarika matetika dia voapanga ho manana toe-po miangitraingitra. Voapanga izy hoe manana tanjona ratsy. Gaga aho nahare olona nanameloka ahy fa ao amin’ny asa fanompoana hono aho noho ny vola. Fa Andriamanitra niteny ahy fa tsy azo sorohina fa tsy maintsy ho voapanga aho. Ny mpitarika tsara rehetra dia manana fahavalo avokoa. Ny fomban’ny fitarihana tsara dia mamaritra ny làlany ary mifantoka amin’ny tari-dàlany. Midika izany fa mety mandeha mitsivalana ianao ary handratra olona.

			Fa na zovy na zovy no tsy mitondra ny hazo fijaliany ka tsy manaraka ahy dia tsy azo ekena ho mpianatro izy.  

			Lioka 14:27

			Taona maro lasa izay dia niteny tamin’ny rahalahy iray aho fa tsy te-hitarika fiombonam-bavaka iray izay. Nolazaiko azy fa tsy dia be resaka aho ary tiako ny fiainako manirery. Niteny azy aho fa tsy te-hitory na hitarika aho. Fa nanana hevitra hafa Andriamanitra, dia izao aho mpitarika ao an-tranon’Andriamanitra. Ny maha mpitarika dia mety mitovy vidy amin’izay fiainana asiana vidiny lafo. Kely dia kely ny fiainako ho ahy manokana. Marobe ny olona no mahalala ny momba ahy. Resahiny aho any an-tranony sy  any anaty fiarany. Toy ny mpitarika maro, dia derain’ny sasany aho ary haratsian’ny hafa. Izany no anjaran’ny mpitarika. Io no antony ialan’ny olona sasany tsy hanao mpitarika. Fa Jesosy niteny fa mila raisinao ny hazofijalianao dia manaraka Azy. Ny Kristianisma dia midika fahafoizan-tena. Tsy hanenenanao ny mitarika ao amin’ny fiangonana.

			3. 	Reseo ny tahotry ny fahafam-baraka.

			Maro ny mpitarika no niafara tamin’ny fahafam-baraka rehefa avy nanala ny kapotin’ny fitarihana. Ny sasany niaina tanaty ratra sy fangidiana nahatsiravina. Ny hafa indray nohomboin’ny olona notarihiny.

			Izaho manokana dia efa nijery ny fomba namaliana ratsy ny mpitarika sasany taorian’ny taona maro nanompoany. Efa nahita aho fiangonana maro (tena maro hoy aho) nandroaka ny pasterany taorian’ny taona maro nitarihany azy. Efa nahita aho pastera natao fihomehezana sy nambanian’ny mpivavaka izay nanompoiny tamin’ny vidiny lafo  nandritra ny taona maro. Efa nahita aho pastera izay nahilika noho ny resaka fiara sy trano. Tena mampalahelo! Fantatsika rehetra fa nohomboina Jesosy rehefa nanompo nandritra ny telo taona sy tapany . Izay no valim-pitiany noho Izy fahazavana namiratra ho an’ny olony.

			Ato amin’ny fireneko dia efa nahita aho Filoham-pirenena betsaka izay maty tsy amin’ny antony ara-boajanahary taorian’ny nanapahany teo amin’ny firenena nandritra ny taona maro. Efa nahita koa izahay mpitsara novoina tsy tra-drano taorian’ny namoahany didy izay inoany fa mety. Iza no te-ho  mpitarika amin’ny fiaraha-monina toy izany? Rehefa mandinika ny anjaran’ny mpitarika ianao, dia ara-dalàna raha mandositra ny asa fitarihana ny  olona ary misafidy fiainam-pilaminana tsy misy mahafantatra. Azoko izao hoe nahoana ny olona no miala izao tontolo izao izay feno mpanao politika mandainga sy mpitarika lo. 

			Amin’ity boky ity dia mandrisika anao aho hiakanjo ny kapotin’ny fitarihana Kristiana. Mandrisika anao aho handray ny antsonao hitarika ao am-piangonana. Tsy hanenenanao io! Ny fanamby dia mitovy be amin’ny fanamby eo amin’izao tontolo izao. Ny fanenjehana dia mitovy! Fa tsy hanenenanao!

			Ny mpitarika eto amin’izao tontolo izao dia miasa mba hovaliana valisoa  toy ny vola sy laza. Fa valisoa mety lo ireny. Rehefa miasa ho an’i Jesosy ianao dia handray valisoa maharitra mandrakizay.

			…Kanefa ireny dia mitady satroboninahitra mety lo ihany, fa isika kosa ny tsy mety lo.  

			1 Korintiana 9:25

			Efa imbetsaka aho no nahatstapa fanaintainana amin’ny maha mpitarika. Fa rehefa misaina ny valisoa miandry ireo izay manao ny sitrapon’Andriamanitra  am-pahatokianaaho, dia mihamahery. Fantatro fa indray andro any dia ho faly amin’ny zavatra rehetra aho.

			Mijery an’i Jesosy, Tompon’ny finoantsika sy Mpanefa azy, Izay naharitra ny hazo fijaliana, fa tsy nitandro henatra, mba hahazoany ny fifaliana napetraka teo anoloany, ka dia efa mipetraka eo amin’ny ankavanan’ny seza fiandrianan’Andriamanitra Izy. Fa hevero tsara Ilay naharitra ny fanoherana nataon’ny mpanota taminy, fandrao ho ketraka ianareo, ka ho reraka ny fanahinareo.

			Hebreo 12:2,3

			4.  Reseo ny toe-tsaina mahatsapa ambany

			Misy ny olona mihevitra fa ara-pisainana dia tsy mahatratra ny fenitry ny mpitarika. Ny sasany manao hoe tsy manana ny toetran’ny mpitarika izy. Misy koa ny sasany mihevitra fa be loatra ny olany manokana ka tsy afaka ny ho mpitarika izy. Tsy azony ekena ny hovesaran’ny olan’ny olona hafa indray.

			Manana vaovao tsara omena anao aho androany!Tsy miara-miasa amin’ny olona tanteraka Andriamanitra..Miara-miasa amin’ny olona manana finiavana Izy. Ny fo no jereny ary fantany ny fahalemen’olombelona. Raha nitady fahatanterahana Jesosy dia azoko antoka fa tsy nisy tamin’ny mpianany no mendrika ny hanana toerana mpitarika tao amin’nyfiangonana. Raiso ohatra i Petera; in-telo izy no namadika an’i Jesosy herinandro vitsy fotsiny talohan’ny nanosorana azy. Niozonozona sy nanozona toy ny tsy nahazo fihofanana ireny izy. Nefa dia nampiasa azy ny Tompo. Raiso ny mpianatra hafa izay  nifanditra ny amin’izay ho toerany any an-danitra. “Izao no ho lehibe indrindra any an-danitra?” hoy  ry zareo.

			Ary nisy koa fifandirana tao aminy ny amin’izay anankiray aminy hatao lehibe.

			Lioka 22:24

			Taorian’ny nifandirany  ny amin’izay ho lehibe indrindra,  dia nandao an’i Jesosy ny mpianany tamin’ny fotoana nilany azy indrindra. Hatoky  olona toy izany ve ianao? Hampiasa olona toy izany ve ianao? Tamin’i Jesosy anefa  dia eny! Tsy mila tanteraka ianao vao lasa mpitarika. Fa  raha izany mantsy no izy dia tsy hisy mpitarika mihintsy eto an-tany na any am-piangonana.Izany anefa tsy midika hoe tsy misy fenitra tratrarina. Manantena ilay fenitra ambony indrindra ny amin’ny toetra sy fitondran-tena Andriamanitra.Nefa dia miara-miasa amin’ny  olona tsy tanteraka izy.

			Mijery ny fo Andriamanitra. Ataovy azo antoka fa marina ny fonao dia ho afaka hampiasa anao Andriamanitra.

			…fa tsy mba toy ny fijerin’ny olona no fijerin’i Jehovah; fa ny olona mijery ny miseho eo ivelany, fa Jehovah kosa mijery ny fo.

			1 Samoela 16:7

			5.  Reseo ny fitiavan-tena

			Ny  olona toy izany dia miahy izay azy ihany. Faly izy fa nahazo famonjena.Faly izy fa  manana ny Fanahy Masina. Faly izy fa manana fanambinana. Fa tsy miraharaha ny hafa izy. “ Rehefa mety ny amiko”,  hoy izy, dia “Mety ny sisa rehetra”.  Izany ny fanahin’ny fitiavan-tena.

			Ny  olona tia tena dia tsy te-hisahirana handalo fiofanana na fahafoizan-tena ho tonga mpitarika. Tsy mazoto handany hery hamonjy fanahy hafa iray izy. Raha ohatra Jesosy ka nanapa-kevitra ny hijanona tao amin’ny nahafinaritra azy tany an-danitra, ho taiza no nisy anao androany? Niala tao am-pasana izy dia tsy ho tafala teo am-pandriana akory ianao. Roahiko ny fanahin’ny hakamoana sy  ny fitiavan-tena! Misaora an’Andriamanitra ny amin’ny misionera maro! Misaora an’Andriamanitra ny amin’ny  olona izay mandao ny fonenany ho any amin’ny kolon-tsaina hafa mba hamonjy olona.




		


		
			
Toko 3



			
Anarana Malagasy Efa-polo iantsoana ny Mpitarika



			Handrava ny lehilahy mahery sy ny mpiady Izy, Ny mpitsara sy ny mpaminany, Ny mpanao fankatovana sy ny loholona, Ny mpifehy ny dimam-polo sy ny manan-kaja, Ny mpanolo-tsaina sy ny mahay zavatra Ary ny mahay ny fibœribœriky ny mpanao ody.  Ary hanendry ankizilahy madinika ho lehibeny Aho, Ary ny haitraitran-jaza no hanapaka azy.

			Isaia 3:2-4 

			Ny fiteny Malagasy dia manana teny maro mitovy dika amin’ny teny hoe « mpitarika ». Ireny anarana maro isan-karazany ireny dia maneho ireo karazana mpitarika misy eto an-tany. Ny sehatr’asa rehetra dia samy manana mpitarika; ary manome anarana manokana ho an’ny mpitarika eo amin’ ny sehatr’asa tsirairay avy. Ny mpitarika ao amin’ny sambo izao dia antsoina hoe kapiteny, ny mpitarika ao amin’ny fiaramanidina dia antsoina hoe mpamily fiaramanidina, ny mpitarika miaramila kosa dia antsoina hoe jeneraly. Ao amin’ny tontolon’ny politika, ny mpitarika firenena dia antsoina hoe filoha na praiminisitra ary ny mpitarika oniversite kosa dia antsoina hoe mpitan-tsoratra ambony. Ao amin’ny tontolo ara-pinoana, ny mpitarika fiangonana dia antsoina hoe Mpitandrina ary ny mpitarika “moske” kosa dia antsoina hoe Imam. Ny mpitarika tanàna Arabo dia antsoina hoe “Sheikhs” ary ny mpitarika tanàna any Ghana antsoina hoe sefo.

			Indreto misy anarana sy fiantsoana vitsivitsy fanampiny iantsoana ny mpitarika. Zava-dehibe ireo anarana sy fiantsoana ireo satria tsy maintsy fantatrao ny fitarihana na dia amin’ny sehatr’asa hafa ankoatra izay tontolo misy anao aza. Matetika mifankahafantatra foana ny mpitarika na dia tsy mitovy aza ny sehatr’asa misy azy ireo. Ohatra, fantatry ny olona iray izay sady tsy mino an’I Kristy no tsy mivavaka ao am-piangonana ny fahaizako mitarika. Afaka nanamarika io lehilahy io fa mpitarika tokony ho henoina aho. Tsy  nahita ny foto-pampianarako ara-panahy na ara-pinoana izy fa nahita ny fahaizako mitarika ary nangataka tamiko ny mba hizaràko izany fahaizana izany amin’ny olona tsy mino an’Andriamanitra hafa. Raha mpitarika ara-pinoana ianao dia hahafantatra ny mpitarika namanao na mpandraharaha izy na mpanao politika na tsy mino an’Andriamanitra na mpitarika ara-pinoana hafa.

			Amin’ny lafiny iray, raha tsy mpitarika ianao dia tsy hahafantatra hoe mpitarika ny olona iray amin’ny fotoana hahita azy. Ohatra, maro amin’ny mpanao politika amin’ny governemanta no tsy tia sady tsy mahafantatra mpitarika amin’ny sehatra hafa satria izy ireo mihitsy no tsy mpitarika. Samy hafa ny hoe mpanao politika izay miteny zavatra izay hahafinaritra ny olona rehetra sy hahitana fitia aminy, sy ny hoe mitarika olona ho amin’ny fahombiazana sy fandrosoana.

			Eo amin’ny Soratra Masina etsy ambony dia hahita ireo karazana mpitarika teo amin’ny tanànan’i Jerosalema ianao. Ny famaizan’Andriamanitra dia ny fanalàna ireo karazana mpitarika rehetra teo amin’ny fiaraha-monina ireo.

			1.	Ny mpitarika dia antsoina hoe kapiteny

			2.	Ny mpitarika dia antsoina hoe sefo

			3.	Ny mpitarika dia antsoina hoe mpifehy

			4.	Ny mpitarika dia antsoina hoe filoha

			5.	Ny mpitarika dia antsoina hoe praiminisitra

			6.	Ny mpitarika dia antsoina hoe mpiandry ondry

			7.	Ny mpitarika dia antsoina hoe jeneraly

			8.	Ny mpitarika dia antsoina hoe governora

			9.	Ny mpitarika dia antsoina hoe mpitari-dàlana

			10.	Ny mpitarika dia antsoina hoe mpitandrina

			11.	Ny mpitarika dia antsoina hoe tompon-draharaha

			12.	Ny mpitarika dia antsoina hoe ny lohany

			13.	Ny mpitarika dia antsoina hoe mpitondra

			14.	Ny mpitarika dia antsoina hoe filohan-tsekoly

			15.	Ny mpitarika dia antsoina hoe mpanapaka

			16.	Ny mpitarika dia antsoina hoe olo-manan-kaja

			17.	Ny mpitarika dia antsoina hoe mpanolo-tsaina

			18.	Ny mpitarika dia antsoina hoe mpamily fiara-manidina

			19.	Ny mpitarika dia antsoina hoe mpitantana ambony

			20.	Ny mpitarika dia antsoina hoe ny lehibe

			21.	Ny mpitarika dia antsoina hoe loholona

			22.	Ny mpitarika dia antsoina hoe mpamily fiaran-dalamby

			23.	Ny mpitarika dia antsoina hoe mpanara-maso

			24.	Ny mpitarika dia antsoina hoe mpanatanteraka

			25.	Ny mpitarika dia antsoina hoe tale

			26.	Ny mpitarika dia antsoina hoe mpampianatra 

			27.	Ny mpitarika dia antsoina hoe tompo

			28.	Ny mpitarika dia antsoina hoe mpitondra tsy refesi-		mandidy

			29.	Ny mpitarika dia antsoina hoe mpanjaka

			30.	Ny mpitarika dia antsoina hoe mpialoha làlana

			31.	Ny mpitarika dia antsoina hoe zoky

			32.	Ny mpitarika dia antsoina hoe mpitan-tsoratra ambony

			33.	Ny mpitarika dia antsoina hoe sheikhs

			34.	Ny mpitarika dia antsoina hoe mpitsara

			35.	Ny mpitarika dia antsoina hoe za-draharaha

			36.	Ny mpitarika dia antsoina hoe manam-pahaizana 		manokana

			37.	Ny mpitarika dia antsoina hoe lehilahy mahery

			38.	Ny mpitarika dia antsoina hoe mpitan-tsoratra

			39.	Ny mpitarika dia antsoina hoe mpialoha ireo 			mpihazakazaka

			40.	Ny mpitarika dia antsoina hoe andriana




		


		
			
Toko 4



			
Ahoana no resahan’ny Baiboly mikasika ny Asa Fitarihana



			Ny Asa Fitarihana dia tena loha-hevitra lehibe ao anatin’ny Baiboly. Ny ankamaroan’ny Baiboly dia tsy dia mampiasa ny teny hoe “mpitarika” rehefa miresaka ilay loha-hevitra. Noho izay antony izay,   ny loha-hevitra hoe asa fitarihana dia very any amin’ireo mpanentana am-bava sy ho an’ny tombotsoa ivelany sasany. Na izany aza, ny fahatakarana ireo teny sy fomba fiteny samihafa izay nampiasaina  teo amin’ny toeran’ny teny hoe “mpitarika” dia manampy anao ahafantatra io loha-hevitra io ao anatin’ny baiboly. Ireto andinin-tSoratra Masina ireto dia maneho ireo famaritana samihafa ao anaty baiboly mikasika ny mpitarika ireo. 

			1.	Ny Asa Fitarihana dia antsoin’ny Apostoly Paoly hoe governemanta. Ho fanampin’izay, ny Asa fitarihana dia noraisina ho fahasoavana avy amin’Andriamanitra.

			Ary Andriamanitra efa nanendry ny sasany ho Apostoly teo amin’ny fiangonana, voalohany Apostoly, faharoa mpaminany, fahatelo mpampianatra, aorian’izay dia fahagagana avy eo fanomezam-pahasoavana entina manasitrana, fanampiana, GOVERNEMANTA, fahaiza-miteny samihafa.

			1 Korintiana 12:28

			2.	Ny mpitarika dia nofaritan’I Paoly ho mpanapaka. Ho fanampin’izay, ny Asa Fitarihana dia noraisina ho fanomezana avy amin’Andriamanitra.

			Izay mananatra dia aoka ho amin’ny fananarana; izay manome dia aoka ho amin’ny fahatsoram-po; IZAY MANAPAKA, miaraka amin’ny fahazotoana; izay mampiseho famindram-po, miaraka amin’ny fifaliana.

			Romana 12:8

			3.	Ny seho ara-baiboly momba ny Asa Fitarihana dia samy hafa amin’ny hamaritan’izao tontolo izao ny Asa Fitarihana.

			Fa tsy tahaka izany kosa ny aminareo, fa izay lehibe aminareo no ho lasa tahaka ny zandriny indrindra, ary NY MPITARIKA TAHAKA NY MPANOMPO.

			Lioka 22:26

			4.	Ao anatin’ny Baiboly, dia heverina ho mendrika hitarika fiangonana ny olona iray raha mahavita mitarika vehivavy izy. Ho fanampin’izay, ny Asa Fitarihana dia raisina ho fiarovana ny olona sasantsasany (fa tsy ny olona rehetra).

			Fa raha tsy mahafantatra ny fomba hanapahana ny tokatranony ny lehilany iray, amin’ny fomba ahoana no hikarakarany ny fiangonan’Andriamanitra?

			1 Timoty 3:5

			5.	Ireo mpitarika ny Israely tamin’ny fotoan’andro dia nantsoina hoe mpitsara. Nisy fotoana koa izy ireo nantsoina hoe mpanjaka. Ny fomba Fitarihan’izy ireo sy ny zava-bitany dia nofaritan’ny bokin’ny Mpitsara sy Mpanjaka.

			Kanefa JEHOVAH NANANGANA MPITSARA, izay namonjy azy tamin’ny tànan’ireo nambabo azy. Fa na dia ny mpitsara azy aza dia tsy mba nohenoiny, fa nandeha nijangajanga nanaraka andriamani-kafa izy ka niankohoka teo anatrehany; nivily faingana niala  tamin’ny làlana izay nandehanan’ny razany nanaraka ny didin’I Jehovah izy, fa tsy mba nanaraka izany.Ary rehefa nanangana mpitsara ho azy Jehovah, dia nomba izany mpitsara izany Izy ka namonjy ny olona tamin’ny tànan’ny fahavalony tamin’ny andro rehetra niainan’izany mpitsara izany; fa nalahelo azy Jehovah amin’ny fitarainany noho ireo nampahory sy nampalahelo azy.Kanjo nony maty ilay mpitsara, dia nanao ratsy indray izy mihoatra noho ny nataon’ny razany, fa nanaraka andriamani-kafa sy nanompo azy ary niankohoka teo anatrehany izy; tsy nitsahatra tamin’ny fanaony  na tamin’ny làlana fanaovany ditra izy.

			Mpitsara 2:16-19  

			Tahaka ny nomban’i Jehovah ahy ry mpanjaka tompoko anie no mba hombany an’i Solomona koa, ary hanao ny seza fiandrianany ho lehibe mihoatra noho ny seza fiandrianan’ny TOMPOKO MPANJAKA DAVIDA.

			1 Mpanjaka 1:37




		
			
Toko 5



			
Ireo Karazana Asa Fitarihana Tokony Sorohinao



			Ny amin’ny oloko, dia zaza no mampahory azy, Ary ireo vehivavy no manapaka azy. Ry oloko ô, ny mpitarika anao no mampivily anao ,sady mandrava ny làlana alehanao.

			Isaia 3:12

			Andriamanitra dia nilaza fa ny vehivavy sy ny zaza no hitarika ny olony.  Ny hevitr’io tenin’ny Soratra Masina io dia mitarika antsika hino fa ozona na fanasaziana ho an’ny vondron’olona sasany ny tarihin’ny vehivavy na ny zaza. Amin’ny fijery azy, dia tahaka ny masiaka izany, saingy ny fieritretana kely sy ny fisaintsainana ny hevitr’io Soratra Masina io dia hanampy anao hampivelatra ny fahaiza-manao anananao ho enti-mitarika. Araka izany, ireo dia  ozona roa izay tsy maintsy takatrao sy sorohanao na ahoana na ahoana. 

			Mety efa henonao ilay fitenenana hoe: “Sain-jaza ianao!” mety efa henonao ilay fitenenana hoe: “Mitondra tena tahaka ny zaza ianao!” mety niteny ianao taloha hoe: “Tsy zazakely aho akory.” 

			Natao izany fitenenana izany satria misy ny olon-dehibe mitondra tena tahaka ny zaza.  Indrisy fa ireo mpitarika manana toerana ambony matetika dia mitondra tena tahaka ny zaza ary misy fiantraikany amin’ny olona manodidina azy ireo izany.  

			Maro koa ireo mpitarika mitondra tena tahaka ny vehivavy amin’ny fanapahan-kevitra sy ny fomba fitarihana.  Ny vehivavy iray tsy entanin’ny Tenin’Andriamanitra sy ny Fanahy Masina dia mety ho olon-dozabe ho an’izay eo ambany fiahiny.  Amin’ny ankapobeny, ireo vehivavy dia mila atao malefaka sy malemy fanahy mba ho tonga mpitarika tsara sy sahaza ary maha-te ho tia.

			1.	Tsy maintsy sorohanao ny fomba fitarihana tahaka ny fitarihan-jaza.

			2.	Tsy maintsy sorohanao ny fomba fitarihana tahaka ny fitariham-behivavy .




		
			
Toko 6



			
Ny Asa Fitarihan’ny Zaza



			Ny amin’ny oloko, dia zaza no mampahory azy, Ary ireo vehivavy no manapaka azy. Ry oloko ô, ny mpitarika anao no mampivily anao Sady mandrava ny lalana alehanao. 

			Isaia 3:12

			1.	NY ASA FITARIHAN’NY ZAZA DIA MISEHO AMIN’NY TSY FAHAIZA-MANDAMINA.

			Ary hanendry ankizilahy madinika ho lehibeny Aho, Ary ny haitraitran-jaza no hanapaka azy. 

			 Isaia 3:4

			Raha tsy afaka mandamina ny tranonao ianao, na ny efitranonao dia zaza ianao izany. Raha tsy afaka manadio ny toerana iainanao ianao dia zaza ianao izany. Raha tsy afaka manadio ny tanànanao ianao dia zaza ianao izany na dia miantso anao ho ny ben’ny tanàna na koa hoe ministra aza ny olona rehetra.

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihatra ny fitsipika mifanaraka amin’izany fa raha tsy izany dia hitantana ny olona miaraka amin’ny toe-tsain-jaza ianao. Tsy maintsy miafara amin’ny fisavorovoroana sy fikorontanana ny asa fitarihan’ny zaza araka ny voalazan’ny Baiboly.

			Na aiza na aiza ahitànao fikorontanana, faharesena, tsy filaminana, tsy fahatakarana dia azonao lazaina fa ny fitarihan’ny zaza izay no miasa ao.

			2.	NY ASA FITARIHAN’NY ZAZA DIA MISEHO AMIN’NY TSY FAHAMPIAN’NY FAHATAKARANA NY TENA OLANA LEHIBE SY NY LOZA TAMPOKA.

			Fony mbola zaza aho, dia niteny toy ny zaza, nihevitra toy ny zaza, nisaina toy ny zaza; fa nony efa lehibe aho, dia nariako ny fahazazana. 

			 1 Korintiana 13:11

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihatra ny fitsipika mifanaraka amin’izany fa raha tsy izany dia hitantana ny olona miaraka amin’ny toe-tsain-jaza ianao. Ny fisainan’ny zaza dia voafehin’ny tsy fahampiana fahatakarana ny tena olana be sy ny loza eo anatrehany.

			Matetika ny olona tsy manana mpitarika dia maloto ny toeram-pisakafoanany ary maloto koa ny toeram-pivoahany. Ny ankizy kely dia miaina ao anaty loto ary tsy mahatakatra ny dikan’izany. Mitombo ny loto sy ny vovoka rehefa ilaozana irery ny zaza. Izany no antony tsy hamelana zaza irery. Tsy hanadio, tsy hamafa na hanasa na inona na inona izy ireny.

			Izany no mahatonga ny firenena manana zaza no mpitarika manana toeram-pivoahana tena maloto  sy tatatra lehibe efa mihoatra ety ivelany miaraka amin’ny fako mitera-doza. Ny toetoetra fototry ny  tanàna izay fehezin’ny zaza dia ny fakofako sy ny fitoeram-pako mampidi-doza izay mety ho hita etsy sy eroa. Ny fitarihan-jaza dia tsy mahazo an-tsaina ny fifandraisana misy eo amin’ny fandrika mahafaty sy ny fahasalaman’ny vahoakany. Na dia azon’izy ireo an-tsaina aza ny fifandraisany dia tsy fantany izay atao. Ny ilainy dia Dada sy Neny manome vahaolana azy ireo.   Ny firenena tsy manana mpitarika dia nandrava ny fomba fampianaran’ny fireneny ary tsy  mahalala akory ny fiatraikan’ ny zavatra ataony. 

			3.	NY ASA FITARIHAN’NY ZAZA DIA MISEHO AMIN’NY TSY FAHATAKARAN-JAVATRA IZAY MISY FAHASAROTANA KELY.

			Ry rahalahy sy rahavavy, AZA MANAO FANAHIN-JAZA AMIN’NY FAHATAKARANAO ireo zavatra ireo… fa manàna fahamatorana ary manàna fahendrena amin’ny fahatakaranao zavatra sahala amin’izany. 

			 1 Korintiana 14:20

			Tsy maintsy mianatra asa fitarihana, mahatakatra ny asa fitarihana, sy mampihatra ny fomba fanao sahaza amin’ny asa fitarihana ianao raha tsy izany dia hitarika ny olona amin’ny fisainan-jaza. Rehefa ao anatin’ny asa fitarihana ny olona iray ary manana fisainan-jaza dia tsy hahataka-javatra izay misy fahasarotana kely izy.                                     

			Mazava ho azy rehefa olona tsy nianatra no eo amin’ny familiana ny asa, tsy azony ny vokatry ny fanambarana ataony. Mpitarika Afrikana iray no nanambara tamin’ny fahasahiana fa tsy handoa ny trosan’ny fireneny intsony izy.Mpitarika hafa iray  koa dia nanome efatra amby roa-polo ora ny vahiny rehetra hody any aminy ary tsy navelany nitondra entana mihoatra ny efatra amby roa-polo kilao farafahabeny. Ny mpitarika sasany indray dia manonta vola amin’ny  arivo tapitrisa sy analinalin’ny dolara ho an’ny olona ao aminy mba hampiasain’izy ireo amin’ny fividianana sakafo.  Eo ambanin’ny fitarihany ny anjara mofo iray dia mety hahatratra hatramin’ny arivo tapitrisa dolara ny vidiny. Ny olona toy izany dia tsy mamaky na mahatakatra ny vokatry ny zavatra ataony sy lazainy.

			Ny mpitariky ny firenena mahantra dia ireo nandray ny fiheverana mikasika ny fanatontoloana sy ny fifanakalozana malalaka, ary tsy miraika amin’izay fahavitsian’ny fananganana indostria, ny fahavitsian’ny fambolena atao ary ny fahavitsian’ny olona ao antànan-dehibe. Ny orinasa, ny toeram-pambolena sy fiompiana dia nofoanana tao amin’ny firenena izay nanaiky tamin’ny zotom-po ireo politika ireo, ary  tsy nahatakatra akory  ny voka-dratsy saro-pantarina naterak’izany tamin’ny mponina sisa tavela. Ireo firenena mpanan-karena tahaka an’i Etazonia sy Aostralia dia tsy nanaiky nifandray ara-toe-karena tamin’ny “Angleterre” sao tsy afaka hampivelatra ny orinasany manokana. Takatr’izy ireo ny fahasarotan’ny fisokafan’ny sisin-taniny amin’ireo entana nafarana amin’ny vidiny mora. Tsy azon’ireo mpitarika izay mbola zaza izany fahasarotana izany. Ny hoe: tombontsoa an’ny olona mivarotra “iPads” sy “iPhones” ary “iPods” mihoatra noho ny olona hafa izay mivarotra voasary sy kakao, dia tsy ho takatry  ny mpitarika izay manisy lanjany manokana ny resaka fambolena.

			Ahoana no hahafahan’ny zaza hahatakatra ny fahasarotan’ny fampiasana ny teny tahaka ny hoe tombon-tsoa mihena, fampitomboana ny  asa ahazoana tombony, ny “synergies”, ny  fampivoarana, ny tsena tonga lafatra, ny tsena tsy tonga lafatra sy ny sisa sy ny sisa? Ary hatramin’izao  ny mponina rehetra dia tarihin’ny olona izay nianatra ireo zavatra ireo tany an- tsekoly fa tsy mahafantatra ny fomba fampiharana azy amin’ny fireneny.

			4.	NY ASA FITARIHAN’NY ZAZA DIA MISEHO AMIN’NY FILALAOVANA SY NY FANKALAZANA.

			Amin’ny inona no ahafahako mampitàha ny lehilahin’izao taranaka izao, ary tahaka ny inona izy?  Ireo dia tahaka ny zaza izay mipetraka eny an- tsena ary miantso olon- kafa; ary milaza izy ireo, “NITSOKA sodina ho anao izahay , nefa tsy nandihy ianao ; nanao hira fisaonana izahay , nefa tsy nitomany ianao”

			  Lioka 7 :31-32

			Tsy maintsy mianatra asa fitarihana, mahatakatra ny asa fitarihana, sy mampihatra ny fomba fanao sahaza amin’ny asa fitarihana ianao raha tsy izany dia hitarika ny olona amin’ny fisainan- jaza ianao satria ny zaza dia tia milalao, milalao, milalao! Raha tsy ampivelarinao ny  fahaiza-manao anananao amin’ny asa fitarihana dia ho tahaka ny zaza izay tsy voakasika afa-tsy amin’ny fankalazana, famalifaliana olona, ny fitsingerenan’ny taona nahaterahana sy ny lanonana, ho solon’ny asa fitarihana matotra ianao. 

			Ny asa fitarihan’ny zaza dia voafehin’ny tsy fahampian’ny fahatakarana momba ny teti-bidy amin’ny lafiny ara-bola sy ny fahasarotan-javatra.Tsy maintsy azonao tsara ny asa fitarihana satria amin’ny tsy fisin’ny fahaizana manao ny asa fitarihana tsara, dia hanana olona izay antsoina hoe mpitarika ianao nefa mpandany fananana amin’ny lanonana, tsingerin-taona sy akanjo fa tsy amin’ny zavatra maharitra.

			 Ny zaza dia miresaka momba ny zavatra izay tsy afaka ho ataony sy tsy ho ataony. Ny zaza dia manambara fa ho lasa mpihira, mpanamory, mpitaingina zana-bolana ary mpitsabo izy, kanefa tsy ho lasa ny iray amin’ireo zavatra ireo akory izy. Ny olona manao asa fitarihana amin’ny fisainan-jaza dia tia  manatrika famelabelaran-kevitra maro izay tsy misy dikany, manao fanambarana sy milaza tanjona avo fa tsy manatanteraka na dia iray amin’ireo zavatra ireo aza.

			5.	NY ASA FITARIHAN’NY ZAZA DIA MISEHO  AMIN’NY FANIRIANA HAHAZO KILALAO MARO. 

			Lozanao, ry tany, raha zaza no mpanjakanao, ary ny lehibenao homa-maraina!  

			 Mpitoriteny 10:16

			Tsy maintsy mianatra asa fitarihana, mahatakatra ny asa fitarihana, sy mampihatra ny fomba fanao sahaza amin’ny asa fitarihana ianao raha tsy izany dia hitarika  ny olona amin’ny fisainan-jaza ianao.

			Ny fomba fitarihan’ny zaza dia miseho amin’ny faniriana te hahazo kilalao maro. Ny zaza dia te hanana kilalao mihoatra nohon’ny olona hafa ary tsy miraharaha na dia tsy misy manana kilalao aza ny hafa. Any Côte d’Ivoire ny zaza roa dia miady kilalao, dia ny olona any Côte d’Ivoire.

			Ny mpitarika manao fisainan-jaza dia tia manana kilalao sy milalao zavatra izay tsy misy dikany amin’ny olona matotra.

			Izany no mahatonga ny zavatra voalohany vidian’ny mpitarika tahaka izany mazàna ho fiara, fiaramanidina manokana ary trano fonenana manokana.  Izy ireo dia mangoron-javatra ho an’ny tenany manokana, zavatra izay tena derainy ao anatin’ny nofin-jazany. Vao haingana, nisy fanjakana vaovao tonga tamin-kery tao amin’ny firenena Afrikana mahantra. Afaka mino ity ianao na tsia, fa ny zavatra nisongadina tamin’ny vaovao nandritra ny herinandro maro dia ny adi-hevitra momba ny fiaran’ny mpitondra fanjakana izay nampiasainy. Tahaka ny zaza izay nahita kilalao vaovao, ny zavatra tena nanahirana azy dia ny fiara izay nampiasain’ny olona tsirairay.

			Ny mpitarika toy izany dia nifantoka tamin’ny vola, ny fiara, ny vehivavy (ny saribakoly) sy ny trano fonenana. Marina tokoa fa lozan’ny tany izay nanana mpanjaka, mpitarika, mpitondra, mpitandrina, piraiministra, mpifehy izay zaza.

			6.	NY ASA FITARIHAN’NY ZAZA DIA MISEHO AMIN’NY TSY FAHITANA VAHAOLANA AZO AMPIHARINA SADY METY HAMAHA IREO OLANA.

			Ary nisy lehilahy malahelo hendry hita teo, koa NAHAVONJY NY TANÀNA TAMIN’NY FAHENDRENY RALEHILAHY, nefa tsy nisy olona mba nahatsiahy ilay malahelo.

			Mpitoriteny 9:15

			Tsy maintsy mianatra asa fitarihana, mahatakatra ny asa fitarihana, sy mampihatra ny fomba fanao sahaza amin’ny asa fitarihana ianao raha tsy izany dia hitarika  ny olona amin’ny fisainan-jaza ianao, satria ny asa fitarihan’ny zaza dia miseho amin’ny tsy fahitàna vaha-olana amin-javatra, fa ny vaha-olana tokana hitany dia ny miantso an’i Mama sy Dada. Amin’ny maha zaza anao, dia mihevitra ianao fa ny reninao na ny rainao no mahalala ny zava-drehetra, ary manana ny vaha-olana amin’ny olanao rehetra. Ireo zanako dia nangataka tamiko ny zavatra rehetra tety ambany masoandro, satria nino izy ireo fa tao anatin’ny efi-tranoko izany. Ny hety, ny fiaratana, ny tadin-dokanga, ny bateria, ny “chargeur”, ny kofehy, ny fanjaitra, ny vola – heverin-dry zareo fa nafeniko avokoa. Ny zaza dia tsy ampy ilay antsoin’ny Baiboly hoe “phronimos”.

			Rehefa mitarika ny olona iray  manana toe-tsain-jaza, dia vahaolana tokana no ananany ho an’ny olana rehetra. Ny zaza ohatra, dia mamaha olana amin’ny filazàna fotsiny hoe : “Halazako amin’ny Dadanay. Kapohan’i Dadanay ianao anio.”

			Rehefa miasa ny mpitarika manana fisainan-jaza, dia tsy mihevitra afa-tsy hahazo vola avy amin’ny olona izy. Rehefa manana olana izy dia milaza hoe : “Vola no tsy ampy amin’io. Azafady, mba omeo amin’izay vola any aminao any aho.” Matetika, ny olona tahaka izany dia mahatsapa fa ny vola no hany vaha-olana amin’ny olana misy.

			Ny zaza ohatra, dia tsy afaka manodina akory ny fanalahidin’ny varavarana. Any amin’ny firenena sasantsasany, dia tsy azo asiana fanalahidy amin’ny varavaran’ny efi-trano fandriana ndrao mihidy avy any anatiny ny ankizy, satria izy ireny tsy mahavita akory na dia ny manodina ny fanalahidy hanokafana varavarana aza. Ny ankizy dia tsy afaka mametaka zavatra, tsy afaka mandamin-javatra, tsy afaka mangoron-javatra na mikarakara zavatra. Ny mahazatra dia izy ireo no anaovana an’izany.

			Ny ankamaroan’ny firenena Afrikana dia nampiseho fa tsy afaka mahita vahaolana amin’ny olan’ny vahoaka eo aminy izy. Ny ankamaroan’ny firenena Afrikana dia mampiseho foto-kevitra matanjaka ho amin’ny fanjanahan-tany indray, noho ny tsy fahavitan’izy ireo mahita vahaolana amin’ny tena olan’ny vahoaka.

			Tahaka ny zaza izay mahita fa ny ray aman-dreny ihany no vaha-olana ho azy ireo, dia ny olona mainty fihodirana koa dia mihevitra fa ny fotsy fihodirana ihany no vahaolana ho azy. Ny mpitarika ratsy indrindra dia izay mihevitra fa ny fahazoana vola irery ihany no mamaha ny olany rehetra.

			Nandritry ny fiainako aho, dia nanolotra vahaolana mety ho an’ny vahoaka aty Afrika. Fa sahala amin’ny fahadalàna ny fihainoan’izy ireo an’ilay vahaolana. Nihodina tamiko tamim-pahatezerana izy ireo, ary nanilika tamim-pahasiahana ny soso-kevitra rehetra natolotro ho enti-mamaha olana. Zava-miafina tsy azo afenina fa maro amin’ireo mpitantana firenena no mandray ampahany amin’ireo fifanarahana goavana misy resaka vola betsaka izay tantaniny, mba hahatonga azy ireo hanan-karena ara-drariny. Ireny volabe azony ireny dia afeniny any amin’ny kaonty any ivelany mba ho ampiasainy amin’ireo taona ho avy manaraka. Indray andro, nandritry ny famelabelaran-kevitra iray, dia nanolotra hevitra aho ny amin’ny tokony hanomezana ampahany amin’ireo fifanarahana goavana misy resaka vola betsaka ho an’ireny mpitantana firenena ireny, mba hahatonga azy ireo hanan-karena ara-drariny. Mba ho sahala amin’ny karama fanampiny ho andry zareo izany, noho ny amin’ny asa fitantanana firenena nataony. Izany, hoy ihany aho, dia hahatonga azy ireo hitahiry ny hareny ao amin’ny fireneny ihany satria azony tamin’ny rariny izany. Nahavariana, fa niherika tany amiko ireo vahoaka, sady nieritreritra ahy ho adala. Nisy olona iray nilaza hoe : “Ny fitondran-tena tsara ananany sy ny fieritreretany dia tsy hamela azy hanao zavatra sahala amin’izany.” Tafintohina tsotr’izao tamin’ny tolo-kevitro ny olona. Kanefa noho isika manilika ny vahaolana mety amin’ny kolikoly tsy mety tapitra sy ny fihatsarambelatsihy, dia mitohy  foana ny fananantsika firenena afrikana minisim-panjaka izay mpanapitrisa miafina sy mampirina ny volany faran’izay lavitr’i Afrika .

			Ny zaza amin’ny asa fitantanana dia manana fahalalana be fotsiny fa tsy manana traikefa sy fahaizana amin’ny fomba fiatrehana zavatra.

			Ny mpitantana tsy manana trai-kefa sy fanatanterahan-javatra dia varimbariana, miala amin’ny maro ary mpitady zavatra fanamperana. Ny ankamaroan’ny zavatra dia tsy vitan’izy ireo. Ny fomba fanaovan’izy ireo zavatra dia tsy azo ampiharina amin’ny trangan-javatra miseho. Sahala amin’ny eny amin’ny tilikambo vita amin’ny “ivoara” ka tsy mahavita mifehy ny zava-misy ety an-tany izy ireo. Fivoriana marobe sy fanaovana kinanga isan-karazany mikasika ny fisian’ny tetikasa sy ny fanatanterahana an’izany no mampiavaka ireo mpitondra tsy mahavita na inona na inona ireo. Loza ho an’ny firenana na ny fiangonana izay manana mpitondra mahalala fotsiny ny fomba fanaovan-javatra kanefa tsy manao izany. “Ary amin’izany ny fanjakan’ny lanitra dia ho tahaka ny virijina folo, izay nitondra ny fanalany ka nivoaka hitsena ny mpampakatra.

			Ary ny dimy tamin’ireo dia adala, fa ny dimy kosa hendry. (Matio 25:1-2)

			Ny hoe “Hendry” ao amin’io andalan-tSoratra Masina io dia avy amin’ny teny hoe “phronimos” izay midika hoe : mpampihàtra hendry, manan-tsaina, matsilo ary mitandrina. Ireo izay tsy mba mpampihàtra sady tsy manan-tsaina dia tsy hiditra ao amin’ny fiaraha-misakafon’ny fampakaram-bady. Tahaka izany koa, ireo izay tsy mba mpampihàtra sady tsy manan-tsaina dia tsy ho tafavoaka amin’ny fiainana.

			7.	NY ASA FITARIHAN’NY ZAZA DIA MISEHO AMIN’NY TSY FANANANGANA NA INONA NA INONA.

			Ary rehefa tonga teo amin’i Jesosy ireo, dia nangataka mafy taminy ka nanao hœ: Miendrika ny hanaovanao izany izy, satria tia ny firenentsika izy, sady IZY NO EFA NANANGANA ny synagoga ho antsika.

			Lioka 7:5

			Mila mianatra ny asa fitarihana ianao, mila mahatakatra ny asa fitarihana, ary mampihàtra ny fomba fanaovan-javatra mifanaraka amin’ny asa fitarihana, fa raha tsy izany dia mety hitarika ny olona amin’ny fisainan-jaza ianao, satria ny fitarihan-jaza dia miseho amin’ny fampiasana zavatra kanefa tsy mahatsangana na inona na inona. Loza ho an’ny firenenao raha toa tarihin’ny zaza izany. 

			Ny zaza dia tsy mba mpanangan-javatra. Ny zaza dia milalao kilalao ary mifaly amin’izay zavatra efa voatsangana. Raha tsy nisy zavatra voatsangana dia miaina ary mijanona amin’izao izy, ary mifaly amin’izao, fa tsy takany hoe inona no zavatra tsy ananany.

			Ny renivohitra sy ny tanàna Afrikana dia tsy mba voatsangana. Ny firenena Afrikana dia anjakazakan’ny olona izay matetika tsy afaka hahazo tany ary tsy afaka hanomboka fandrosoana akory. Ny tsy mampitovy ny renivohitra, ny tanàn-dehibe sy ny tanàna tandrefana amin’ny renoohitra, ny tanàn-dehibe sy ny  tanàna afrikana, dia ny tsy fisian’ny trano goavana, ny làlana ary ny foto-drafitr’asa hafa. Rehefa ny fisainan-jaza no manapaka, dia tsy misy fanorenan-trano, tsy misy fandrosoana, tsy misy fikarakaràna ary tsy misy foto-drafitr’asa.

			8.	NY ASA FITARIHAN’NY ZAZA DIA MISEHO AMIN’NY TSY FISIAN’NY FIFANTOHANA.

			Mba tsy ho zaza intsony isika, ka AHILANGILANA sy ampitambolimbolenin’ny rivotry ny fampianarana samy hafa rehetra amin’ny saim-petsy ataon’ny olona sy ny fihendreny hahatanteraka ny hevitry ny famitahana.

			Efesiana 4:14

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihatra ny fitsipika mifanaraka amin’izany fa raha tsy izany dia hitantana ny olona miaraka amin’ny toe-tsain-jaza ianao, satria ny fitarihan-jaza dia miseho amin’ny tsy fisian’ny fifantohana. Ny zaza dia fohy ny fotoana azony ifantohana. Rehefa tsy mifantoka amin’ny tena asany ny mpitarika, dia tsy mahavita na inona na inona izy. Iray amin’ny fanalahidy amin’ny ady, dia ny fitondranao ny herinao rehetra amin’ny teboka iray mba handresena izany ady izany. Izany no mahatonga hoe raha tetezana iray no tanjon’ny miaramila, dia ny tafika anabakabaka, an-tanety ary an-dranomasina rehetra no miara mifantoka manapotika izany. Ny hery rehetra tsy maintsy entina eo amin’izay kendrena hatrehina. 

			Tsy mahagaga raha toa ireo mpitarika Afrikana no tsy afaka mahavita betsaka satria tsy manana fotoana sy fifantohana amin’ny asa nifidianana azy hataony izy ireo. Raha tokony hifantoka amin’ny olan’ny firenena izy ireo dia ilaozany mandray delegasiona mpitsidika tsy misy dikany ao amin’ny biraony.

			Ny ankamaroan’ny biraon’ny mpitantana Afrikana dia feno ireo fianakaviany, namany ary ireo mpandalo, izay mitady sitraka, asa na fanampiana amin’ny karazany maro.

			Any Afrika, dia tsy mahagaga ny mahita loham-panjakàna mandray delegasiona amin’ny karazany tsy hita isa – miala amin’ny mpitondra fivavahana dia ireo mpihira, mpilalao baolina kitra, mpilaza fahafatesana, ny famangiana amin’ny fomba mahazatra ataon’ireo mpitarika sy mpitondra, mpitantana fikambanana tsy miankina vao natsangana, ary eny fa na dia ireo olona te haka sary hiaraka amin’ny filoha aza mba hananganany ny tahirin-tsariny manokana.

			9.	NY ASA FITARIHAN’NY ZAZA DIA MISEHO AMIN’NY FIADINA TOERANA.

			Ary izaho, ry rahalahy, tsy nahazo niteny taminareo tahaka ny amin’izay araka ny Fanahy, fa tahaka ny amin’izay mbola nofo, dia TAHAKA IZAY MBOLA ZAZA ihany ao amin’i Kristy.

			Ronono no nomeko anareo, fa tsy ventin-kanina, satria tsy mbola natanjaka ianareo; eny, mbola tsy matanjaka mandraka ankehitriny aza.

			1 Korintiana 3:1-2

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihatra ny fitsipika mifanaraka amin’izany fa raha tsy izany dia hitantana ny olona miaraka amin’ny toe-tsain-jaza, satria ny fitarihan-jaza dia miseho amin’ny fiadiana toerana. Tsy zava-mahagaga ny mahita zaza iray faly dia faly amin’ny zavatra tsy misy dikany. Faly ny zaza rehefa afaka mipetraka eo anilan’ny varavaran’ny fiara, faly koa izy na ampandroana voalohany na farany. Faly amin’ny toerana tsy dia misy dikany loatra amin’ny olon-dehibe izy.

			Ny hamantarana ny mpitarika Afrikana dia izy miandraikitra ny tanàna maloto sady feno vahoaka mahantra. Miady toerana ho amin’ny asa fitarihana izy ireo ary miady ny ho lohany amin’ny zavatra izay tsy mitera-bokatra akory. Ny mpitarika dia te hanana anarana na toerana fa tsy manao na inona na inona hanampiana ny vahoaka.

			10. 	NY ASA FITARIHAN’NY ZAZA DIA MISEHO AMIN’NY FILÀNA ZAVATRA MANINTONA TAHAKA NY VATOMAMY.

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihatra ny fitsipika mifanaraka amin’izany fa raha tsy izany dia hitantana ny olona miaraka amin’ny toe-tsain-jaza ianao. Ny zaza dia mila vatomamy, fanomezana ary zavatra mampazoto azy ireo mba hanaovany ny zavatra tokony ho ataony. Ny mpitarika ratsy ihany koa dia mila sandany, ampahany ary kolikoly vao manao ny asany.  Io olom-poana io dia manaparitaka amin’ny olon-drehetra fa tsy hanao zavatra raha tsy misy tambiny.

			11. 	NY ASA FITARIHAN’NY ZAZA DIA ILAY HOE: RAHA AZON’NY OLONA NATAO NY NISAFIDY DIA TSY NIASA TEO AMBANIN’NY FITARIHANY IZY IREO.

			Ary nony hitan’ny Isiraely rehetra fa tsy nihaino azy ny mpanjaka, dia namaly ny mpanjaka ny vahoaka ka nanao hœ: Inona moa no anjaranay amin’i Davida? Tsy manana lova amin’ny zanak’i Jese izahay; samia mody any an-dainy avy, ry Isiraely e; ankehitriny tandremo ny taranakao, ry Davida ô. Dia samy nody ho any an-dainy avy ny Isiraely. 

			 1 Mpanjaka 12:16

			Tsy maintsy mianatra ny asa fitarihana ianao, mahatakatra ny atao hoe asa fitarihana, mampihàtra ny fitsipika mifanaraka amin’izany, fa raha tsy izany dia hitantana ny olona miaraka amin’ny toe-tsain-jaza ianao. Ny asa fitarihan’ny zaza dia tahaka ny hoe tsy misy olona hijanona eo ambanin’ny fitondrany raha nanan-tsafidy izy ireo. Izy rehetra ireo dia mahalala fa tsy mahatakatra akory izay zavatra ataony izy. Tahaka ny ankamaroan’ny firenen’ny Afrika. Tsy misy olona na dia iray aza mbola hitohy hijanona ao Afrika raha nanan-tsafidy izy ireo. Tahaka ny zava-niseho tamin’i Rehoboama, iraika ambin’ny folo tamin’ireo olona roa ambin’ny folo no niala taminy ary tsy nisy afa-tsy ny havany sy ireo izay nanana tombon-tsoa manokana sisa tavela nanaraka azy. Taona maro lasa izay, nitsidika andevo nihidy tany amin’ny sisin-tany tany amin’ny tanàna Afrikana izahay. Ilay mpitari-dàlana nandritra ny fitsidihana dia tena nanao asa tsara ary nitondra anay tany amin’ny karazana efitra maro sy efitra maizina izay mampatahotra, izay nampiasaina mba hitazonana ny andevo izay voasambotra. Tamin’ny faran’ilay fitsidihana dia tonga tamin’ny varavarana kely  iray izahay izay nantsoina hoe « Ilay varavaran’ny tsy fiverenana. » Nolazainy taminay hoe ahoana no mahatonga ny olona iray izay miditra any amin’io varavarana io tsy tafaverina any amin’ny tany Afrikana. Na izy maty any an-dranomasina anatin’ny  sambo lehibe mpitondra andevo na koa maty amin’ny maha andevo azy any Amerika. 

			“Adray!” hoy aho, “mampihoron-koditra izany.” Avy eo dia nametraka fanontaniana aho ary nahazo valiny izay nahagaga ireo mpitsidika Afrikana  Amerikana manodidina ahy.

			“Raha toa ka miverina ao amin’io lapa io ilay sambo lehibe mpitondra andevo, mba haka andevo ho any Amerika indray, dia mieritreritra ve ianao fa misy olona handeha amin’izany?” Namafisiko hoe: “Tsy milaza aho hoe sambo lehibe tahaka ny mahazatra. Fa hoy aho hoe sambo lehibe haka anao ho andevo fa tsy  ho mpizahan-tany na mpitsidika.”

			Namaly ilay mpitarika ny fitsidihana: “Ilay sambo dia ho feno araky ny habeny ary ho feno mihoatra lavitra noho izay isa zakany mihitsy aza. Izahay dia maika mihitsy andeha sambo mba ahafahanay ho tonga any Amerika ho andevo. Tsy nety nino ny zavatra reny ilay Afrikana Amerikana mpitsidikako.

			Nahoana ny olona iray no te ho any Amerika mba ho andevo? Miezaka ny handositra ny toetr’andro tsara izay misy any Afrika ve izy ireo? Miezaka ve izy ireo ny handositra ny tany manan-karena indrindra izay manana angovo tena voa-janahary? Ny valiny dia “Tsia”.

			Izy ireo dia mandositra ny karazana asa fitarihana izay nanodina an’i Afrika ho any amin’ny tany efitra  mikorontana tanteraka izay tsy misy trano ,làlana, hopitaly, fianarana sy ny foto-drafitr’asa fototra izay hita any amin’ny toerana anjakan’ny asa fitarihana marina!

			12. 	NY ASA FITARIHAN’NY ZAZA DIA MISEHO AMIN’NY TSY FISIAN’NY FAHAMAILONA

			Tamin’izany andro izany dia namaly Jesosy ka nanao hœ: Midera Anao Aho, Raiko, Tompon’ny lanitra sy ny tany, fa nafeninao tamin’ny HENDRY SY NY MANAN-TSAINA izany zavatra izany ka nasehonao tamin’ny zaza madinika. 

			Matio 11:25

			Vitsy amin’ny zaza no mihevitra ny ho avy. Tsy maintsy mianatra asa fitarihana, mahatakatra asa fitarihana sy mampihatra ny fomba fanao sahaza amin’ny asa fitarihana ianao raha tsy izany dia mety hitarika ny olona amin’ny fisainan’ny zaza. 

			Ny zaza dia olona jamba sy tsy ampy saina izay napetraka hiandraikitra ny zavatra rehetra. Rehefa fohy fisainana ianao dia tsy ampy fahamailona.

			Ny zaza dia tsy manana fahatakarana rehefa manary zavatra iray izay hilainy amin’ny ho aviny . Tsy maintsy mianatra asa fitarihana ianao satria ao anatin’ny tsy fisian’ny fahaiza-mitarika tsara dia tsy hampitombo ny vola miditra aminao ianao amin’ny fandanindaniam-poana kely. Mahafantatra tovovavy iray aho izay tsy ela akory izay nandeha tany an-tsekoly izay anjakan’ny mpitarika izay zaza. Io sekoly io dia natsangana fito-polo amby zato taona lasa izay ho an’ny vehivavy dimam-polo sy roanjato isa. Fito-polo amby zato taona aty aoriana dia manana mpianatra enin-jato sy arivo izy ireo ary amin’ny asa mitovy amin’ny teo aloha ihany.

			Mety hanontany ny tenanao ianao hoe nahoana ny fanjakana na ny tompon’ny sekoly no tsy afaka mampivelatra misimisy kokoa ny asany fito-polo amby zato taona aty aorian’ny fisiany.

			13. 	NY ASA FITARIHAN’NY ZAZA DIA MISEHO AMIN’NY TSY FISIAN’NY FANDINIHINA SY NY FISAINANA MITOMBONA.

			Raha zaza ianao dia tsy hampiasa antontan’isa nangonina na siansa betsaka ary vokatr’izany  dia tsy hahatakatra ny tena toe-javatra marina. Kanefa Kristy tsy hery fotsiny. Fahendrena ihany koa Izy. Isika dia sady mila ny hery no mila ny fahendrena. Rehefa tsy misy fandinihina sy fanazavan-kevitra mitombona dia hisy foana ny fahantrana.

			Ny asa fitarihan’ny zaza dia tsy misy fandinihina sy fanazavan-kevitra mitombona amin’ny zavatra rehetra.

			Ny zaza dia matahotra matoatoa. Mino dadabe noely, “Cendrillon” sy sary miaina izy. Ny mpitarika manao fitarihan-jaza dia mirona bebe kokoa amin’ny finoanoam-poana fa tsy mifototra amin’ny fisainana azo tanterahina sy mitombona.

			14. 	NY ASA FITARIHAN’NY ZAZA DIA MISEHO AMIN’NY TSY FAHATAKARANA NY TOMBAM-BIDIN’NY ZAVATRA MARO.

			 Tsy maintsy mianatra asa fitarihana, mahatakatra asa fitarihana sy mampihatra ny fomba fanao sahaza amin’ny asa fitarihana ianao raha tsy izany dia mety hitarika ny olona amin’ny fisainan’ny zaza ianao. Ny zaza dia tsy mahalala ny tombam-bidin’ny zavatra maro. Ny zaza dia tsy mahay mankasitraka ny maha-zava-dehibe ny dadatoany, ny nenitoany, ny namany sy ny havany. Ny zaza dia handrovitra ny bokinao, hanimba ny fanananao  izay sarobidy, ary hanary ny firavaka sy ny peratra satria tsy fantany hoe inona ireny. Ny olona tsy mahay mankasitraka ny tombam-bidin’ny zavatra sy ny lanjan’ny olona no hifehy ny fiaraha-monina. Ny mpitarika toy izany dia tsy manisy tombam-bidy ny natiora; izy ireo dia manapaka ny hazo sy ny ala, mampiasa ny moron-tsiraka ho toerana fivoahana izy ireo ary mamono ny bibi-dia izay hitany. Ireny mpitarika ireny dia mamela ny ala ho tapaka sy ny bibi-dia ho faty eo ambany masony satria tsy mahay mankasitraka na manisy tombam-bidy zavatra na olona izy ireny. 

			Ny zaza dia mandeha manao maloto na aiza na aiza ary tsy miraharaha momba ny  zavatra toy izany. Ny zaza dia manimba ny zavatra rehetra ao an-trano. Tapahany ny fanaka ary soratsoratany ny rindrina.

			Zavatra Valo izay Tsy Fantatry ny Zaza fa Misy Tombam-bidy

			1.   	Ny laza tsara

			ALEO HO TSARA LAZA TOY  IZAY HO BE HARENA. Ary tsara ny fitia noho ny volafotsy sy ny volamena. 

			Ohabolana 22:1

			2.   	Ny vady tsara

			Iza no mahita vehivavy tsara? Fa ny tombany dia mihoatra lavitra noho ny voahangy.

			 Ohabolana 31:10

			3.  	Ny Fanaratsiana noho ny amin’i Kristy

			Finoana no nandavan’i Mosesy tsy hatao hœ zanaky ny zanakavavin’i Farao, rehefa lehibe izy, nifidy mantsy hiara-mitondra fahoriana amin’ny olon’Andriamanitra toy izay hanana fifaliana vetivety amin’ny fahotana, nanao ny fanaratsiana an’i Kristy ho harena be lavitra noho ny zava-tsoan’i Egypta, satria nijery ny famalian-tsoa izy.

			 Hebreo 11:24-26

			4.  	Ny Fiangonana

			Fa ny indray andro eo an-kianjanao dia tsara noho ny arivo; aleoko mipetraka eo amin’ny tokonam-baravaran’ny tranon’Andriamanitra, toy izay mitœtra ao an-dain’ny ratsy fanahy. 

			 Salamo 84:10

			5. 	Ny Tenin’Andriamanitra

			 Ny didin’ny molony tsy mba nialako; Ny tenin’ny vavany noraketiko mihoatra noho ny faniriako

			Joba 23:12

			6. 	Fahendrena

			Tsara ny mahazo fahendrena noho ny volamena, Ary tsara ny mahazo fahalalana noho ny volafotsy. 

			Ohabolana 16:16

			7. 	Ny ainao

			Fa inona moa no soa ho azon’ny olona, raha mahazo izao tontolo izao, kanefa very ny ainy? Ary inona no homen’ny olona ho takalon’ny ainy? 

			Matio 16:26

			8. 	Ny pasteranao

			Ary mangataka aminareo izahay, ry rahalahy, mba hekenareo izay mikely aina eo aminareo sy mitondra anareo amin’ny Tompo ary mananatra anareo,

			Ary mba hohajainareo indrindra amin’ny fitiavana izy noho ny asany. Mihavàna tsara.  

			Tesaloniana 5:12-13

			15.	NY ASA FITARIHAN’NY ZAZA DIA MISEHO AMIN’NY TSY FAMAKIAM-BOKY MISIMISY, NY TSY FIANARANA MISIMISY SY NY TSY FIVIDIANANA BOKY MARO.

			Fa ho an’izay efa lehibe ny ventin-kanina, dia ho an’izay manana ny saina efa zatra nampiasaina tsara ka mahay manavaka ny tsara sy ny ratsy. 

			Hebreo 5:14

			Tsy maintsy mianatra momba ny asa fitarihana, mahatakatra ny asa fitarihana, sy ny fampiarana araka ny tokony ho izy ny fomba fanao ao amin’ny asa fitarihana ianao fa raha tsy izany dia mety hitarika ny olona miaraka ny fomba fanao sy ny fisainan’ny zaza . Ny ankizy kely dia tsy mamaky boky satria tsy afaka mamaky. Ny mpitarika izay tahaka ny zaza dia tsy mamaky sy tsy mampivelatra ny tenany.

			16. 	NY ASA FITARIHAN’NY ZAZA DIA MISEHO AMIN’NY TSY FIRAHARAHIANA NY ZAVATRA ILAIN’NY HAFA, INDRINDRA IREO OLONA IZAY TSY HITAN’NY MASONAO. 

			Mifampitondrà izay mahavesatra, ary aoka izany no hahatanterahanareo ny lalàn’i Kristy.

			Galatiana 6:2

			Tsy maintsy mianatra momba ny asa fitarihana, mahatakatra ny asa fitarihana, sy ny fampiharana araka ny tokony ho izy ny fomba fanao ao amin’ny asa fitarihana ianao fa raha tsy izany dia mety hitarika ny olona amin’ny fomba fanao sy ny fisainan’ny zaza. Ny asa fitantanan’ny zaza dia miseho amin’ny tsy firaharahina ny zavatra ilain’ny olona, indrindra fa ny olona tsy hitan’ny masonao. Ny olona matotra ihany no miraharaha ny hafa. Ao anaty Baiboly isika dia mahita fa Andriamanitra dia manantena ny matotra mba hiasa ho an’ny hafa.

			Fa na dia tokony ho efa mpampianatra aza ianareo noho ny fahelan’ny andro, dia mbola mila izay hampianatra anareo ny abidim-pianaran’ny tenin’Andriamanitra indray; ary efa toy izay tokony homen-dronono ianareo, fa tsy ventin-kanina. 

			Hebreo 5 :12

			Maro amin’ny Afrikana izay lohany eo amin’ny firenena no manana lapam-panjakana sy tranon’andriana miaraka amin’ny làlana izay mitondra ho any amin’izy ireo. Izy ireo dia manana fampihazakazahana rano sy herim-baratra. Izy ireo dia manana mpikarakara ny fahasalamany manokana avy amin’ny mpitsabo avy any ivelany sy ny olona manam-pahaizana manokana ny amin’izany. Ny zanak’izy ireo dia mandeha mianatra any amin’ny fianarana tsara indrindra any Eoropa sy any Amerika. Fa tsy vitan’izy ireo akory ny mamatsy fianarana ho an’ny olona tsotra ao amin’io fireneny io. Ny mpitarika tahaka ny zaza dia tsy afaka mamatsy hopitaly ho an’ny olona izay ao amin’ny fireneny na dia vitany ihany aza ny mamatsy mpitsabo manokana ho an’ny ankohonany. Ny mpitarika izay tahaka ny zaza dia tsy mahavita mamatsy rano sy herim-baratra mba ho fitsaharan’ny fireneny na dia afaka mamatsy izany ho an’ny tenany ao anaty lapam-panjakana aza izy.

			Ireny mpitarika izay tahaka ny zaza ireny, izay tsy mahavita mamatsy olona iray akory dia mahavita mamatsy làlana lampivato mahafinaritra feno hazo izay mitondra ho any amin’ny lapa. Indrisy, ny olona sasany ao anatin’ilay firenena dia voavela ao anatin’ny raharaha feno fahalotoana. Ny zaza dia tsy miraharaha tsotr’izao ny zavatra ilain’ny sasany.

			17. 	NY ASA FITARIHAN’ NY ZAZA DIA MISEHO AMIN’NY TSY FAHAIZANA MIAINA AMIN’NY ZAVATRA IZAY EFA ANANANA

			Ary hoy izaho: Raha mbola zaza ny mpandova, dia tsy hafa noho ny andevo izy, na dia tompon’ny zavatra rehetra aza ; fa fehezin’izay mpitondra sy mpitaiza azy izy mandra-pahatongan’ny fetr’andro voatendrin’ny rainy.

			Galatiana 4:1-2

			Tsy maintsy mianatra momba ny asa fitarihana ianao, fahazoana ny asa fitarihana, sy ny fampiarana araka ny tokony ho izy ny fomba fanao ao amin’ny asa fitarihana fa raha tsy izany dia mety hitarika ny olona miaraka ny fomba fanao sy ny fisainan’ny zaza. Ny asa fitarihin’ny zaza dia miseho amin’ny tsy fahaizan’izy ireo mivelona amin’izay omenao azy. Izay no mahatonga ny olona tsy manome vola betsaka ny zaza. Izy dia tsy afaka mahalala tànana, tsy afaka manome vola malalaka. Ianao matetika dia miandry ny zaza mba hitombo alohan’ny hatokisanao azy amin’ny vola betsaka. Ohatran’ny tsy fahatokisanao tsotr’izao ny mpanampy anao ny amin’ny vola betsaka, dia tsy afaka hatoky ihany koa ianao ny zaza amin’ny vola betsaka. Maro amin’ny Eropeana sy ny Firenena tandrefana no nampitsahatra ny fanomezana vola ho an’i Afrika satria nampiseho matetika izy ireo fa tsy afaka hitokisana amin’ny vola betsaka . « Missile » iray miriorio eny ambonin’ny ranomasina avy amin’ny mpiady Amerikana dia mety afaka mahavaha ny olana maron’ny firenena Afrikana. Fa ny Amerikana mahafantatra tsara fa ny fanomezana fotsiny ny « missile » izay miriorio dia tsy afaka hanova betsaka.

			Vao tsy ela akory izay, nisy filoha iray avy amina firenena Afrikana Tandrefana mahantra nandeha nitsidika an’i Paris nandritra ny roa-polo andro. Namandrika efitra telo amby efa-polo tao amin’ny hotely kintana dimy iray izy ary nandany teo amin’ny roanjato sy arivo sy iray tapitrisa dolara nandritra ny roapolo andro tao amin’ilay hotely. Mbola tsy nisy fanampiny hafa izany, tahaka ny vola niantsenan’ny vadiny sy izay manodidina azy. Ny governemanta Frantsay dia tonga saina ny amin’ny fahazazan’ilay mandany ny fananany rehetra satria tsy fantany hoe inona no ataony.

			Ny Afrikana dia mitrosa,mangataka fanampiana na fanomezana toy izay miasa avy amin’ny zavatra hananany. Ny mpitarika Afrikana matetika dia mitaraina ny amin’ny zavatra tokony ataony raha toa ka nomena azy ny vola. Tsy fantatr’izy ireo ny fomba hanombohana  amin’ny zavatra kely izay azo tanterahina, fa aleony ihany miantso vola betsaka. Tsy miaina avy amin’ny zavatra hananany izy ireo fa ny sainy dia efa mifantoka tanteraka amin’ny loharanom-bola ivelany.

